Dragi učenici, na početku evo točnih odgovora vježbe futura drugoga.

**1.**

futur prvi: će se dogoditi, će provrtati, će proširiti, će potopiti, će biti, stradat će

futur drugi: (ne) bude izdržao, bude dogodilo

**2.**

a) Kad budem popravljao automobil, svi će pomagati.

b) Bit ćeš nagrađen ako dobro budeš učio.

c) Kupit ćemo novi hladnjak ako budemo imali dovoljno novaca.

d) Ako budete popravili automobil, moći ćete putovati na more.

**3. Prepiši rečenice tako da futur drugi zamijeniš prezentom.**

a) Ako budeš pogriješio, moći ćeš ispraviti pogrešku.

Ako pogriješiš, moći ćeš ispraviti pogrešku.

b) Ako me budeš zamolio, pomoći ću ti.

Ako me zamoliš, pomoći ću ti.

c) Nećeš znati ako ne budeš naučio.

Nećeš znati ako ne naučiš.

d) Kad budem saznala, javit ću ti.

Kad saznam, javit ću ti.

**4. Napiši točno sljedeće pogrešno napisane rečenice.**

a) Kupit ću ako ~~ću imati~~ novaca. Kupit ću ako budem imala / budem imao novaca.

b) Ako ~~ćeš~~ me ~~pozvati~~ na rođendan, doći ću.

Ako me budeš pozvao / budeš pozvala na rođendan, doći ću.

ili Ako me pozoveš na rođendan, doći ću.

c) Slušat ću radio dok ~~ću pisati~~ zadaću.

Slušat ću radio dok budem pisao / budem pisala zadaću.

d) Stigneš li prvi, ~~dobiti~~ ćeš medalju. Stigneš li prvi, dobit ćeš medalju.

e) Kad dođe proljeće, ~~budem počeo~~ učiti. Kad dođe proljeće, počet ću učiti.

**Danas ćemo pročitati još dvije pjesme na narječju – pjesmu *None* Pere Ljubića (str. 78.) i pjesmu *Moj did* Drage Ivaniševića (str. 82.)**

**Pročitajte pjesme više puta i „prevedite“ ih pomoću rječnika nepoznatih riječi na književni jezik. Nakon toga odgovorite na sljedeća pitanja koja su navedena u tablici.**

|  |  |
| --- | --- |
| **Pere Ljubić, None** | **Drago Ivanišević, Moj did** |
| 1. Kojim je narječjem pjesma pisana?  2. Što je tema pjesme?  3. Za što su none bile stvorene?  4. Što im je bila najveća radost?  5. Što nose u *žepu traverse* (džepu pogače) i komu su to namijenile? | 1. Kojim je narječjem pjesma pisana?  2. Što je tema pjesme?  3. Tko je sve činio djedu društvo?  4. Što znači da je djed od djetinjstva namijenjen zemlji?  5. Prepiši stih koji govori da je djed umro. |

Točne odgovore dobit ćeš na sljedećem satu.

**Koja ti se pjesma više sviđa i zašto? Odgovor napiši u *Teamsu* umjesto lajkanja moje poruke.**